NBA: Talijan Andrea Bargnani prvi izbor na drafu
Prošle sezone Bargnani je igrao za Benetton Travisio u prvoj A talijanskoj ligi. Imao je prosjek od 37 posto ostvarenih trica
Košarkaška NBA sezona je završila, međutim, američka košarka će danas opet biti tema sportskih rubrika američkih listova. Naime sinoć je U New Yorku održan tzv. godišnji draft igrača. Po prvi puta je jedan igrač iz Europe odabran kao glavni izbor. Riječ je o Talijanu Andreji Bargnaniju, a klub u kojem će igrati bit će Toronto Raptorsi. Igra na krilnoj poziciji i visok je dva metra i 10 centimetara. Inače ovo je druga godina za redom da je glavni izbor drafta košarkaš koji nije rođen u Sjedinjenim Državama. Prošle godine to je bio Australac hrvatskog podrijetla Andrew Bogut kojeg su kao glavni izbor odabrali Milwaukee Bucksi. Toronto se nada da će Bargnanijeve šuterske sposobnosti biti usporedive sa zvijezdom NBA-a Nijemcem Dirkom Nowitzkim. Prošle sezone Bargnani je igrao za Benetton Travisio u prvoj A talijanskoj ligi. Imao je prosjek od 37 posto ostvarenih trica. Inače Barganini je prvi glavni izbor NBA drafta koji nije igrao za neku američku sveučilišnu ekipu od 2002. godine kad su Houston Rocketsi doveli danas zvijezdu NBA Yao Minga iz Kine. Nakon Toronta, pravo na draft imali su Chicago Bullsi koji su odabrali beka sa Sveučilišta Teksas LaMarcusa Aldridgea. Treći su birali Charlotte Bobcats i izabrali su Adama Morrisona sa Sveučilišta Gonzaga. Morrison je prošle sezone postizao 28,2 koš po utakmici za svoju sveučilišnu momčad. Kad govorimo o Charlotte Bobcatsima recimo i to da je ovaj mjesec legendarni Michael Jordan postao jedan od vlasnika tog kluba. Portland Trail Blazersi izabrali su beka Državnog sveučilišta Louisiane Tyrusa Thomasa. Od košarkaških vijesti recimo i to da je uprava NBA lige odlučila da zamjeni tradicionalnu loptu s kojom se igraju utakmice američke profesionalne lige, što je prva izmjena tog tipa u posljednjih 36 godina. Proizvođač NBA-ovih lopti Spalding predstavio je novu loptu jučer, a počet će se koristiti sljedeće sezone. Iako podsjeća na staru, nova lopta je napravljena od kompozitnih materijala i sastoji se od dva spojena dijela. Inače ovo je prva izmjena službene lopte još od 1970. godine i druga je u šezdeset godina dugoj povijesti NBA.